《和宁川王大卿寄游天台韵》
宋代·释元肇

我观人生天地间，古今吁嗟行路难。跻攀尺寸不可上，太行蜀路凋朱颜。

天台胜绝神仙录，遐方企仰倾心读。跬步之间未暇登，多缘重耳而轻目。

胸量汪汪沧海窄，笔端旧有回天力。莫年闲伴赤松游，兴来不负东山屐。

华顶万八千丈高，衡南泰北齐堪招。凌风矫首欲飞举，收拾万象穷秋毫。

方广云中忽披觌，半千圣者皆相识。妙法轰轰两涧宣，危磴蜒蜒一潭碧。

安得妙手李伯时，貌取牛背刘凝之。猗欤樗散岩壑底，与世聿兀略不羁。

爱山只愁山可移，独许明月清风知。兴公按图曾作赋，拂庵未到先题诗。

作者简介：释元肇（一一八九～？）（生年据本集卷上《寄赵东阁》“与君生己酉”及卷下《丁巳生朝》年六十九推定），字圣徒（日刻本本集署名），号淮海，通州静海（今江苏南通）人，俗姓潘。年十九薙染受具。参浙翁于径山，命为掌记。出世通之光孝，历住吴城双塔、金陵清凉、天台万年、苏之万寿、永嘉江心、杭之净慈、灵隐等寺，圆寂于径山。有《淮海挐音》二卷。